ኢንስቲትዩቱ አርሶ አደሩ አዳዲስ የግብርና ቴክኖሎጂዎችን መጠቀም በመጀመሩ የሀገሪቱ የግብርና ምርታማነት እየጨመረ መምጣቱ ተገለፀ
አዲስ አበባ፤ ጥቅምት 14/2006 (ዋኢማ) – አርሶ አደሩ የተለያዩ አዳዲስ የግብርና የቴክኖሎጂ ውጤቶችን የመጠቀም ባህሉ እያደገ በመምጣቱ የሀገሪቱ የግብርና ምርታማነት እየጨመረ መምጣቱን የግብርና ምርምር ኢንስቲትዩት አስታወቀ።  በኢንስቲትዩት የሕዝብ ግንኙነት ዳይሬክቶሬት ዳይሬክተር አቶ ደረሰ ተሾመ ለዋልታ ኢንፎርሜሽን ማዕከል እንደገለፁት፤  አርሶ አደሩ አዳዲስ የግብርና ምርምር ቴክኖሎጂ ውጤቶችን መጠቀም በመጀመራቸው የጤፍ፣ ስንዴና በቆሎ ምርታማነትን ማሳደግ ችለዋል።   እንደ አቶ ደረሰ ገለፃ ከአምስት ዓመት በፊት የጤፍ ምርታማነት በሄክታር ከ10 እስከ 12 ኩንታል እንደነበረ ጠቁመው፤ በአሁኑ ወቅት በአማካኝ ከ25 ኩንታል በላይ ማድረስ ተችሏል ብለዋል።እንዲሁም ስንዴ በሄክታር ከ45 እስከ 60 ኩንታል ማግኘት የተቻለ ሲሆን፤ በቆሎ ከ80 እስከ 90 ኩንታል መድረሱን በተጨባጭ ማየት መቻሉን አቶ ደረሰ ተናግረዋል።በአሁኑ ወቅት ሀገራዊ የበቆሎ ምርታማነታችን ከሳህራ በታች ባሉት ሃገራት ቀዳሚውን ሥፍራ እንደያዘ የገለጹት አቶ ደረሰ በአገሪቱ ጠንካራ የግብርና ሰብል ምርምርና የኤክስቴንሽን ሥርዓት መዘርጋቱ ለውጤቱ አስተዋዕኦ አድርጓል ብለዋል።የግብርና ምርምር ኢንስቲትዩት በዘንድሮው የበጀት ዓመትም 276 አዳዲስ  የሰብል፣ የእንስሳት፣ የዛፍና የአትክልትና ፍራፍሬ ምርጥ የግብርና ቴክኖሎጂ ዝርያዎችን ለአርሶ አደሩ ለማሰራጨት ማቀዱን ገልፀው፤ 38ሺ 461 ኩንታል ደግሞ የሰብል ዝርያዎችን ለአርሶ አደሩ በማቅረብ 99 ሺ 425 ለሚሆኑ አርሶ አደሮችን ተጠቃሚ ለማድረስ እየሰራ መሆኑን ገልፀዋል።ባለፈው የበጀት ዓመትም ከተለያዩ የምርምር ማዕከላት የተገኙ 259 ምርጥ ዝርያዎችን ለአርሶ አደሩ መሰራጨቱን አቶ ደረሰ መናገራቸውን ዋልታ ኢንፎርሜሽን ማዕከል ዘግቧል።